Jean, veliki vojvoda Luksemburga

Jean (Jean Benoît Guillaume Robert Antoine Louis Marie Adolphe Marc d'Aviano; 15. januar 1921 – 23. april 2019) bio je veliki vojvoda Luksemburga od 1964. do 2000.

 Mladost 
Rođen je kao sin luksemburške velike vojvotkinje Charlotte i princa Felixa od Burbon-Parme. Među njegovim kumovima bio je papa Benedikt XV. Od samog rođenja bio je prestolonasljednik svoje majke. Osnovnu školu završio je u Luksemburgu, a srednju u rimokatoličkom koledžu u Ujedinjenom Kraljevstvu. Na svoj osamnaesti rođendan dobio je titulu velikog vojvode-nasljednika od Luksemburga.

 Drugi svjetski rat 
Dana 10. maja 1940. nacistička Njemačka je izvršila invaziju na Luksemburg. Velika vojvotkinja Charlotte je bila upozorena na neizbježnu invaziju, te su evakuisani noć prije. Potražili su sklonište u Parizu. Jean je otišau u Kanadu, gdje je studirao pravo i političke nauke na Univerzitetu Laval u Kvebeku.

Pridružio se britanskoj vojsci kao volonter u novembru 1942. Učestvovao je u Bici za Normandiju 11. juna 1944, u Bici za Caen i oslobađanju Bruxellesa. Dana 10. septembra 1944. učestvovao je u oslobođenju Luksemburga, a zatim u invaziji na Njemačku.

 Brak 
Dana 9. aprila 1953. oženio je belgijsku princezu Joséphine-Charlotte, kćerku belgijskog kralja Leopolda III. S njom je imao tri sina i dvije kćerke. Ostao je udovac 2005. Njihova djeca su:

 Njena Carska i Kraljevska Visost, Marie-Astrid (rođena 1954), princeza od Luksemurga (i Burbon-Parme), princeza i nadvojvotkinja od Austrije, princeza od Ugarske, Hrvatske i Češke - udata za unuka austrijskog cara Karla
 Njegova Kraljevska Visost, Henri (rođen 1955), veliki vojvoda Luksemburga (princ od Burbon-Parme)
 Njegova Kraljevska Visost, Jean (rođen 1957), princ od Luksemburga (i Burbon-Parme)
 Njena Kraljevska Visost, Margaretha (rođena 1957), princeza od Luksemburga (i Burbon-Parme) i Lihtenštajna - udata za sina lihtenštajnskog kneza Franje Josipa II
 Njegova Kraljevska Visost, Guillaume (rođen 1963), princ od Luksemburga (i Burbon-Parme)

 Vladavina 
Jean je postao veliki vojvoda Luksemburga 1964. kada je njegova majka, velika vojvotkinja Charlotte, abdicirala nakon vladavine duge četiri desetljeća. Njegova puna vladarska titula glasila je: milošću Božijom, veliki vojvoda Luksemburga, vojvoda Nassaua, palatinski grof Rajne, grof Sayna, Königsteina, Katzenelnbogena i Dieza, burgrof Hammersteina, gospodar Mahlberga, Wiesbadena, Idsteina, Merenberga, Limburga i Eppsteina.

Godine 1986. Jean se, u svoje ime i ime svoje porodice, odrekao titule princa od Burbon-Parme, pošto je glava dinastije Burbon-Parma, Carlos-Hugo de Borbón-Parma y Borbón, proglasio brakove njegovih sinova morganatskim. Jeanov sin je, međutim, svom najstarijem sinu i prijestolonasljedniku Guillaumeu, dao titulu princa od Burbon-Parme.

Godine 1995. Jean je odredio da će titulu princa/princeze od Luksemburga imati samo zakonita djeca luksemburškog vladara i luksemburškog prijestolonasljednika rođena iz odobrenih brakova, da će patrilinearni potomci luksemburškog vladara koji nisu djeca prijestolonasljednika nositi titulu princa/princeze od Nassaua, te da će patrilinearni potomci luksemburškog vladara rođeni iz neodobrenih brakova nositi titulu grofa/grofice od Nassaua.

Veliki vojvoda Jean je počeo svoje ovlasti prenositi na sina 1998, a formalno je abdicirao 7. oktobra 2000. Preminuo je 23. aprila 2019.

 Vanjski linkovi 
 Biografija velikog vojvode Jeana na zvaničnoj stranici luksemburške vladarske porodice

Kategorija:Rođeni 1921.
Kategorija:Umrli 2019.
Kategorija:Velike vojvode Luksemburga
Kategorija:Burbonci
Kategorija:Abdikacije
Kategorija:Članovi MOK-a
Kategorija:Biografije, Colmar-Berg